Käesolevas aruandes vaadeldakse mikrokrediidirahastu „Progress” tegevust ja arengusuundumusi 2013. aastal. Enamik käesolevas aruandes esitatud andmetest on seisuga 30. september 2013, võimaluse korral on kasutatud ka uuemaid andmeid. Seetõttu hõlmab suurem osa 2013. aasta arengusuundumustest ajavahemikku 1. oktoober 2012 – 30. september 2013. Neid täiendavad andmed uuringust „puudused mikrorahastamise valdkonnas ja võimalused, kuidas neid lahendada ELi rahastamisvahendite kaudu” (edaspidi „uuring”) ja käimasolevast mikrokrediidirahastu „Progress” vahehindamisest (edaspidi „vahehinnang”), mis on koostatud komisjoni jaoks.

2.RAKENDAMINE MIKROKREDIIDI PAKKUJATE KAUDU

Mikrokrediidi pakkujatel (st avaliku ja erasektori üksused, sealhulgas pangad ja mittepangad) on tähtis roll mikrokrediidirahastu „Progress” eesmärgi saavutamisel: anda 500 miljoni euro ulatuses mikrolaene 46 000-le lõppsaajale. 54 tegevuse raames on mikrokrediidi pakkujate arv tõusnud 26 pakkujalt 2012. aastal 40 pakkujani 2013. aastal ning geograafilise kaetuse suurenemine on olnud oluline verstapost selle eesmärgi saavutamisel.

2.1.Sõlmitud lepingud

Vahendajate liigid

Nagu allpool selgitatud, on mikrokrediidi pakkujate jaotus tasakaalus: 18 panka ja 20 mittepanka. Lisaks on veel kaks avaliku sektori asutust. Pakkujad, kes on sõlminud lepinguid alates 2012. aasta aruandest, on esile tõstetud paksus kirjas.

18 mittepanka: Microstart, Crédal (BE), Jobs MFI, Mikrofond (BG), Vaekstfonden (DK), Microfinance Ireland (IE), Créa-Sol, Adie, Initiative France (FR), SEFEA (IT), Qredits (NL), Inicjatywa Mikro (PL), FAER, Patria Credit (RO), SKB Leasing (SI), Fair Finance, Ezbob, GLE (UK).

20 panka: Societé Generale Expressbank (BG), Pancretan Cooperative Bank, Cooperative Bank of Peloponnese (EL), Caja Rurales Unidas, Colonya Caixa Pollenca, Laboral Kutxa (ES), BCC Mediocrati, BCC Emilbanca, Banca Popolare di Milano, BCC Bellegra (IT), Cooperative Central Bank (CY), Šiaulių Bankas (LT), Erste Bank (AT), FM Bank (PL), Millenium BCP, Banco Espírito Santo (PT), Banca Transilvania (RO), Sberbank banka, Banka Koper (SI), OTP banka (SK).

2 avaliku sektori asutust: ICREF (ES), Finmolise (IT).

Mikrokrediidi pakkujate tegevus liikmesriikides

2013. aastal sõlmiti 25 uut lepingut, sealhulgas 15 selliste mikrokrediidi pakkujatega, kes ei olnud varem saanud mikrokrediidirahastu „Progress” toetust. Nendest lepingutest viis sõlmiti vahendajatega liikmesriikidest, kus mikrokrediidirahastu „Progress” toetust ei olnud varem kasutatud: Taani, Slovakkia ja Ühendkuningriik (kolm vahendajat). Lisaks sõlmitakse 2014. aastal eeldatavasti kaks lepingut riikides (Rootsis ja Horvaatias), mis ei ole praegu hõlmatud mikrokrediidirahastuga „Progress”, ning seega tõuseb mikrokrediidirahastuga kaetud riikide arv 20-ni.

Mikrokrediidirahastu „Progress” vahendite geograafiline jaotus (31. märts 2014)

2.2.Rahastatavad meetmed

Garantiid

Garantiide andmise programm oli 2013. aastal väga edukas ning selle vastu on jätkuvalt suur huvi. Toetatud vahendajate arv on kasvanud 12lt 2012. aastal 27ni 2013. aasta lõpus. Kuna hetkel on sõlmimisel mitmeid garantiilepinguid, on tõenäoline, et ELi garantiide jaoks ettenähtud eelarve 23,8 miljonit eurot (millest on maha arvatud EIFi võetavad tasud), kasutatakse täielikult ära 2014. aasta lõpuks.

Rahastatavad vahendid

Rahastatakse mitmeid erinevaid vahendeid, kuid 2013. aastal kasutati üksnes eelislaene. Kokku anti üheksa eelislaenu olemasolevatele või uutele vahendajatele. Eelislaen on vahendajate hulgas vaieldamatult kõige populaarsem vahend, kuna see on lihtsam kui teised vahendid. Arvestades omakapitaliinvesteeringute puhul nõutavat investeerimisperioodi, ei paku EIF enam kõnealust vahendit alates 2014. aasta aprillist. Uuel Euroopa tööhõive ja sotsiaalse innovatsiooni programmil (vt punkt 5) on konkreetne eesmärk suurendada mikrokrediidi pakkujate institutsioonilist suutlikkust. Kõnealuse programmi raames on omakapitali vormis investeeringutel oluline roll selle eesmärgi saavutamisel.